Upernavik

Upernavik er bær á norðvesturströnd Grænlands með tæplega 1000 íbúa árið 2025. Bærinn er hluti af sveitarfélaginu Avannaata. Fyrir utan aðalbæinn eru 10 minni byggðarlög í nágrenninu. Norðurhluti svæðisins er einungis jöklar sem ganga í sjó fram en syðst eru nokkur gróðursæl svæði. Helsta atvinna er við fiskiveiði og fiskvinnslu en hefðbundin selveiði er einnig stunduð. Ísbirnir eru algengir, sérlega að vetrarlagi. Á svæðinu lýsir miðnætursól frá 12. maí til 1. ágúst og vetrarmyrkur ríkir frá 4. nóvember til 5. febrúar. Grænlenska nafnið Upernavik þýðir „vorstaðurinn“ enda söfnuðust Inúítafjölskyldur þar saman þegar ísa leysti á vorin. Rétt norðaustur af Upernavik, þar sem nú heitir Kingittorsuaq, fannst árið 1823 lítill rúnasteinn í vörðu með áletruninni: „Erlingr Sighvats sonr ok Bjarni Þórðar sonr ok Eindriði Odds sonr laugardagin fyrir gagndag hlóðu varða þe[ssa] ok …“. Samkvæmt rúnasérfræðingum er áletrunin sennilega frá lokum 13. aldar og eru þetta nyrstu minjar sem Grænlendingar hinir fornu skildu eftir sig. Tilvísanir Tenglar Vefur Upernavik Upplýsingar fyrir ferðamenn Geymt 27 september 2007 í Wayback Machine Safnið í Upernavik Geymt 12 mars 2007 í Wayback Machine